ЖОБА

ҚАЗАҚСТАН РЕСПУБЛИКАСЫНЫҢ ЗАҢЫ

**Қазақстан Республикасының кейбір заңнамалық актілеріне агломерацияларды дамыту мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2003 жылғы 20 маусымдағы Қазақстан Республикасының Жер кодексіне:

1) 16-баптың 1-тармағы мынадай мазмұндағы 6-1) тармақшамен толықтырылсын:

«6-1) астананың, республикалық маңызы бар қалалардың жергілікті атқарушы органдары қаржыландыратын әлеуметтік, көлік және инженерлік инфрақұрылым объектілерін салу үшін агломерацияға кіретін елді мекендердің аумағындағы жер учаскелерін резервте қалдыру;»;

2) 43-баптың 2-тармағы мынадай мазмұндағы үшінші бөлікпен толықтырылсын:

«Жер учаскесі осы Кодексте және Агломерацияны дамытудың кешенді жоспарында көзделген мақсаттар үшін сұратылған жағдайда жер учаскесін беру туралы шешім жер комиссиясының оң қорытындысы және жерге орналастыру жобасы мен агломерацияның жергілікті кеңесінің оң келісімі негізінде қабылданады.»;

3) 110-бапта:

3-тармақ мынадай мазмұндағы үшінші бөлікпен толықтырылсын:

«Қала маңындағы аймақтар шекараларының өзгеруі агломерациялар аумақтарын қозғаған жағдайда, мұндай өзгерістер агломерацияның жергілікті кеңесімен келісуге жатады.»;

5-тармақтың екінші бөлігі мынадай редакцияда жазылсын:

«Астананың және республикалық маңызы бар қалалардың қала маңы аймағына қосылған жерлерін пайдалану тәртiбi мен режимiн аумақтары қала маңы аймағына қосылған тиiстi облыстық өкілді және атқарушы органдармен, агломерацияның жергілікті кеңесімен келiсiлген, аталған қалалардың өкілді және атқарушы органдарының бірлескен ұсыныстары бойынша Қазақстан Республикасының Үкiметi айқындайды.».

2. 2008 жылғы 4 желтоқсандағы Қазақстан Республикасының Бюджет кодексіне:

1) 3-баптың 1-тармағында:

41) тармақша мынадай редакцияда жазылсын:

«41) қарыз алу – тараптардың міндеттемелерді орындауын есепке алу, бақылау және талдау рәсімдерін қоса алғанда, қарыз қаражатын тарту қажеттілігі туралы шешім қабылдау, қарызды тарту, пайдалану, өтеу және оған қызмет көрсету тәртібі мен шарттарын айқындау, келіссөздер, міндеттемелердің орындалуын қамтамасыз ету және кепілдіктері, қарыз бойынша тиісті құжаттарды ресімдеу және оларға қол қою, қарыз шартын ратификациялау (Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының сыртқы қарыз алуын қоспағанда, мемлекеттік сыртқы қарыз алу кезінде), қарыз қаражатын алу, пайдалану рәсімдері кіретін процесс;»;

68) тармақша мынадай редакцияда жазылсын:

«68) сыртқы қарыз – қарыз беруші Қазақстан Республикасының бейрезиденті, ал қарыз алушы Қазақстан Республикасының Үкіметі, Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органы немесе Қазақстан Республикасының резиденті болатын қарыз қатынастары;»;

2) 12-баптың 5-тармағы мынадай редакцияда жазылсын:

«5. Қарыздарды өтеу ішкі және сыртқы қарыздар бойынша негізгі борышты өтеуге бағытталатын бюджет қаражаты болып табылады.»;

3) 42-баптың 3-тармағы мынадай редакцияда жазылсын:

«3. Әкімшілік-аумақтық бірліктің саяси, экономикалық және әлеуметтік тұрақтылығына, адамдардың өмірі мен денсаулығына қатер төндіретін әлеуметтік, табиғи және техногендiк сипаттағы төтенше жағдайлар туындаған, жалпыреспубликалық не халықаралық маңызы бар іс-шаралар өткізілген жағдайларда, сондай-ақ облыстар, республикалық маңызы бар қалалар, астана әкімдерінің өтініші бойынша, сондай-ақ Қазақстан Республикасы Президентінің тапсырмасы бойынша агломерацияларды дамыту мақсатында бюджет процесінде Қазақстан Республикасы Үкіметінің шешімі бойынша облыстық бюджеттің, республикалық маңызы бар қала, астана бюджеттерінің басқа облыстық бюджеттермен, республикалық маңызы бар қалалардың, астананың бюджеттерімен өзара қатынастарына жол беріледі.»;

4) 89-баптың 1-тармағы мынадай мазмұндағы 2-1) тармақшамен толықтырылсын;

«2-1) Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының бюджетті атқару жөніндегі орталық уәкілетті органда теңгеде ашылатын сыртқы қарызының арнайы шоты;»;

5) 201-баптың 4-тармағы мынадай редакцияда жазылсын:

«4. Мемлекеттік сыртқы борыш Қазақстан Республикасы Үкіметінің, Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының және Қазақстан Республикасы Ұлттық Банкінің Қазақстан Республикасының бейрезиденттері алдындағы сыртқы мемлекеттік қарыздары және басқа да борыштық міндеттемелері бойынша мемлекеттік борыштың құрамдас бөлігі болып табылады.»;

6) 209-баптың 1-тармағы мынадай редакцияда жазылсын:

«1. Облыстардың, республикалық маңызы бар қалалардың, астананың жергiлiктi атқарушы органдарының қарыз алуы республикалық бюджеттен бюджеттік кредиттер алу және республикалық маңызы бар қалалардың, астананың жергiлiктi атқарушы органдарының республикалық маңызы бар қала, астана бюджетiнiң тапшылығын қаржыландыру үшiн iшкi нарықта айналысқа жiберу үшiн мемлекеттiк бағалы қағаздар шығаруы түрiнде, облыстардың, республикалық маңызы бар қалалардың, астананың жергiлiктi атқарушы органдарының мемлекеттік бағдарламаларды, саланы (аяны) дамыту тұжырымдамаларын, ұлттық жобаларды іске асыру шеңберінде тұрғын үй құрылысын қаржыландыру үшін, жұмыспен қамтуға жәрдемдесу жөніндегі жекелеген іс-шараларды белгіленген тәртіппен қаржыландыру үшін iшкi нарықта айналысқа жiберу үшiн мемлекеттiк бағалы қағаздар шығаруы түрiнде, Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының «Астана» халықаралық қаржы орталығының алаңында айналысқа жіберу үшін ұлттық валютада мемлекеттік бағалы қағаздарды шығаруы,   
сондай-ақ орнықты даму мақсаттарын іске асыру шеңберінде «жасыл» жобаларды қаржыландыру үшін халықаралық қаржы ұйымдарынан ұлттық валютада қарыз алуы түрінде жүзеге асырылады.»;

7) 212-бап мынадай мазмұндағы 1-1-тармақпен толықтырылсын:

«1-1. Орнықты даму мақсаттарын іске асыру шеңберінде «жасыл» жобаларды қаржыландыру үшін Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының «Астана» халықаралық қаржы орталығының алаңында айналысқа жіберу үшін бағалы қағаздар шығаруы Қазақстан Республикасының Үкіметі белгілеген тәртіппен жүзеге асырылады.»;

8) мынадай мазмұндағы 212-1-баппен толықтырылсын:

«212-1-бап. Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының орнықты даму мақсаттарын іске асыру шеңберінде «жасыл» жобаларды қаржыландыру үшін халықаралық қаржы ұйымдарынан қарыз алуы

1. Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының халықаралық қаржы ұйымдарынан қарыз алуы Қазақстан Республикасы бюджетінің атқарылуы жөніндегі орталық уәкілетті орган белгілеген тәртіппен жүзеге асырылады.

2. Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының сыртқы мемлекеттік қарыздарының шарттары, көлемі және нысаналы мақсаты бюджетті атқару жөніндегі орталық уәкілетті органмен келісу бойынша айқындалады.

3. Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының халықаралық қаржы ұйымымен сыртқы қарыз алу шартын жасасу арқылы қарыз алуы тиісті жергілікті атқарушы органы борышының белгіленген лимиті шегінде жүзеге асырылады.

4. Қазақстан Республикасының заңнамалық актісінде айқындалған ерекше мәртебесі бар республикалық маңызы бар қаланың жергілікті атқарушы органының қарыз шарттары бойынша борышын өтеу міндетті түрде қарыз шарттарында белгіленген мерзімде жүзеге асырылады.».

3. «Алматы қаласының ерекше мәртебесі туралы» 1998 жылғы 1 шілдедегі Қазақстан Республикасының Заңына:

мынадай мазмұндағы 4-1-баппен толықтырылсын:

«4-1-бап. Алматы қаласының бюджеті

Алматы қаласының ерекше мәртебесіне сәйкес үш жылдық кезеңге арналған жалпы сипаттағы трансферттерді айқындау кезінде бюджеттік даму бағдарламалары бойынша шығындардың болжамды көлеміне мемлекеттік жоспарлау жөніндегі орталық уәкілетті орган айқындайтын тәртіппен арттыру коэффициенті қолданылады.».

4. «Қазақстан Республикасындағы сәулет, қала құрылысы және құрылыс қызметі туралы» 2001 жылғы 16 шілдедегі Қазақстан Республикасының Заңына:

1) 1-баптың 1-1-тармағы алып тасталсын;

2) 24-баптың 1-тармақшасы:

мынадай мазмұндағы 14-1) тармақшамен толықтырылсын:

«14-1) уәкілетті органға агломерациялар аумағындағы жер учаскелерін бөлу, сегменттеу және олардың нысаналы мақсаттарын өзгерту жөніндегі ай сайынғы есептерді беру;»;

20) тармақшадағы «жүзеге асыру кіреді.» деген сөздер «жүзеге асыру;» деген сөздермен ауыстырылып, мынадай мазмұндағы 21) тармақшамен толықтырылсын:

«21) қала маңы аймағында орналасқан елді мекеннің бас жоспарының жобасын астананың, республикалық маңызы бар қалалардың әкімдігіне келісуге енгізу кіреді.»;

3) 25-бап мынадай мазмұндағы 1-2-тармақпен толықтырылсын:

«1-2. Астана, республикалық маңызы бар қалалар әкімдіктерінің қала маңы аймағы шегінде жүзеге асырылатын қала құрылысы қызметі саласындағы құзыретіне:

1) қала маңы аймағының аумағында қолданылатын мемлекеттік қала құрылысы саясатын әзірлеуге қатысу;

2) қала маңы аймағында орналасқан елді мекеннің бас жоспарының жобасын әзірлеуге қатысу;

3) қала маңы аймағында орналасқан елді мекеннің бас жоспарының жобасын:

елді мекендер халқының жобалық санын айқындау;

халықты жұмыспен қамту орындарымен қамтамасыз ету;

халықты ауыз су ресурстарымен және электр энергиясымен қамтамасыз ету бөлігінде келісу жатады.»;

4) 26-бап мынадай мазмұндағы 14-1) тармақшамен толықтырылсын:

«14-1) облыс әкімдігіне агломерациялар аумағындағы жер учаскелерін бөлу, сегменттеу және нысаналы мақсаттарын өзгерту жөніндегі ай сайынғы есептерді беру;»;

5) 43-баптың 2-тармағы мынадай редакцияда жазылсын:

«2. Аумақты дамытудың өңіраралық схемалары сәулет, қала құрылысы және құрылыс істері жөніндегі уәкілетті органның тапсырысы бойынша жергілікті атқарушы органдармен бірлесіп әзірленеді және тиісті агломерациялардың жергілікті кеңестерімен келісуге жатады.».

5. «Қазақстан Республикасы астанасының мәртебесі туралы» 2007 жылғы 21 шілдедегі Қазақстан Республикасының Заңына:

мынадай мазмұндағы 13-1-баппен толықтырылсын:

«13-1-бап. Астананың бюджеті

Астананың ерекше мәртебесіне сәйкес үш жылдық кезеңге арналған жалпы сипаттағы трансферттерді айқындау кезінде бюджеттік даму бағдарламалары бойынша шығындардың болжамды көлеміне мемлекеттік жоспарлау жөніндегі орталық уәкілетті орган айқындайтын тәртіппен арттыру коэффициенті қолданылады.».

6. «Мемлекеттік-жекешелік әріптестік туралы» 2015 жылғы 31 қазандағы Қазақстан Республикасының Заңына:

15-баптың 1-тармағы мынадай мазмұндағы екінші бөлікпен толықтырылсын:

«Агломерацияларды дамыту мақсатында іске асыру жоспарланатын мемлекеттік-жекешелік әріптестік жобаларының тізбесі агломерациялардың жергілікті кеңестерімен алдын ала келісуге жатады.».

7. «Қоғамдық кеңестер туралы» 2015 жылғы 2 қарашадағы Қазақстан Республикасының Заңына:

5-баптың 1-тармағының 1) және 2) тармақшалары мынадай редакцияда жазылсын:

«1) бюджеттік бағдарламалар әкімшісінің бюджеттік бағдарламаларының жобаларын, мемлекеттік органдардың даму жоспарларының жобаларын, облыстың, республикалық маңызы бар қаланың, астананың даму жоспарларын, қоршаған ортаны қорғау жөніндегі іс-шаралар жоспарларын, Агломерацияларды дамытудың кешенді жоспарларының жобаларын талқылау;

2) бюджеттік бағдарламалар әкімшісінің бюджеттік бағдарламаларының, мемлекеттік органдардың даму жоспарларының, облыстың, республикалық маңызы бар қаланың, астананың даму жоспарларының, Агломерацияларды дамытудың кешенді жоспарларының орындалуын талқылау;».

2-бап. Осы Заң алғашқы ресми жарияланған күнінен кейін күнтізбелік он

күн өткен соң қолданысқа енгізіледі.

**Қазақстан Республикасының**

**Президенті**